**Latviešu valoda noskan Eiropas Valodu dienā Viļņā**

26.09.2017. 17:25

Šī gada 26. septembrī Viļņā norisinājās Lietuvas Valsts valodas centra organizētais “Eiropas Valodu dienas” pasākums, kurā sadarbībā ar Latviešu valodas aģentūru un Viļņas Universitātes latviešu valodas pasniedzējiem piedalījās arī Latvijas vēstniecība Lietuvā.

Pasākuma ietvaros tika rīkotas latviešu valodas nodarbības, kuras vadīja Viļņas Universitātes latviešu valodas pasniedzēja Agne Navickaite-Klišauskiene (*Agnė Navickaitė-Klišauskienė).*Pasākumā piedalījās arī Viļņas Universitātes organizētās Baltu akadēmijas vidusskolēniem pārstāves Ernesta Kazakenaite (*Ernesta Kazakėnaitė)* un Agne Zujervaite *(Agnė Zujevaitė),*informējotpar latviešu valodas apguves iespējām Baltu akadēmijā.

Lietuvas Valsts valodas centrs 26. septembrī rīkoja vairākus pasākumus: bērnu zīmējumu izstādi “Eiropa un valodu daudzveidība 2017” atklāšanu Lietuvas Republikas Seima ēkā; valodu nodarbību darbnīcas Lietuvas Valsts valodas centrā; jauniešu prāta spēļu sacensību “Eiropas valodu labirints 2017” finālu Viļņas rātsnama Lielajā zālē.

Pasākums Viļņā tika organizēts Eiropas Valodu dienas ietvaros. Eiropas Valodu diena ir gadskārtējs pasākums, kas notiek 26. septembrī. Šajā dienā tiek cildināta valodu daudzveidība Eiropā, kas ietver 24 oficiālās Eiropas Savienības valodas, kā arī aptuveni 60 reģionālās un mazākumtautību valodas. Eiropas Valodu dienas mērķis ir akcentēt plašo valodu dažādību Eiropā un veicināt kultūras un valodu daudzveidību, mudinot cilvēkus apgūt svešvalodas.

**Preses kontaktiem:**

***Latvijas vēstniecība Lietuvā***
M.K.Čiurlionio iela 76, LT 03100 Viļņa, Lietuva
Tālrunis: +370 (5) 213 12 60
E-pasts: embassy.lithuania@mfa.gov.lv